Petruk : Para wanita pangajaran ing Amerikah padha anglairake sing kaya ngono mau, ora pisan-pisan duwe kamelikan apa-apa. Kajaba saka iku, anggone mak cêplus, kalair panêmune: panggayuhaning kaum wanita sing sautama-utamane kuwi bisaa tumuli laki, ora kok mung ngobrol, utawa cara Banyumase: ngunthuk bae, nanging saka wohing panitipriksa lawas bangêt, Kang Garèng. Miturut panitipriksane mau, para wanita sing padha nyambutgawe kuwi, salawase isih ênom, mula iya sênêng lan gêmbira, awit bisa mêrdika ing kabèh tingkah lakune, nanging têmbe burine yèn wis umur patang puluhan taun utawa luwih, hla kuwi banjur lagi rasa-rumasa, ora duwe pangarêpan apa-apa, ora ana apa-apa sing pantês kudu digatèkake, sabab wis dadi takdiring Kang Maha Sukci, wong wadon